གཞི་རྩའི་བཀྲ་ཤིས་དབང་ཕྱུག་ལགས་ནི་བོད་མདོ་ཁམས་ཡུལ་ཤུལ་ས་ཁུལ་དུ་བོད་ཀྱི་སྐད་ཡིག་དང་རིག་གནས་སྲུང་སྐྱོབ་ཆེད་ཕྱག་ལས་གནང་མཁན་ཞིག་ཡིན་པ་དང་།ཁོང་གིས་ས་གནས་རྒྱ་གཞུང་གིས་བོད་ཀྱི་སྐད་ཡིག་དང་རིག་གནས་ཉམས་རྒུད་གཏོང་བཞིན་ཡོད་པ་གོང་རིམ་སྲིད་གཞུང་ལ་འབོད་སྐུལ་གནང་པ་མ་ཟད་།ཨ་རིའི་རྒྱལ་སྤྱིའི་བརྒྱུད་ལམ་ཐོག་གནད་ཚུལ་དེ་དག་གསུང་པར་བརྟེན་རྒྱ་གཞུང་ཉེན་རྟོག་པས་ཁོང་ལ་རྒྱལ་ཁབ་ཁ་བྲལ་གྱི་སྐུལ་སློང་ཞེས་པའི་ཆབ་སྲིད་ཀྱི་ནག་ཉེས་འོག་འཛིན་བཟུང་གིས་ཟླ་བ་གསུམ་ཙམ་གར་སོང་ཆ་མེད་དུ་གྱུར།ས་གནས་ཉེན་རྟོག་པས་བཀྲིས་དབང་ཕྱུག་ལགས་ཀྱིས་བོད་རང་བཙན་གྱི་ལས་འགུལ་སྤེལ་བ་དང་།རྒྱལ་ཁབ་ཁ་བྲལ་གཏོང་ཐབས་བྱེད་པའི་ཆབ་སྲིད་ཀྱི་ནག་འོག་ད་བར་ཞིབ་འཇུག་རིམ་པ་གཉིས་བྱས་མཐར་ཉེ་ཆར་ཟླ་༡ཚེས་༤ཉིན་རྒྱ་ནག་གཞུང་གིས་བཀྲ་ཤིས་དབང་ཕྱུག་ལགས་ལ་རྒྱལ་ཁབ་ཁ་བྲལ་གྱི་ལས་འགུལ་སྤེལ་བའི་ཆབ་སྲིད་ཀྱི་ནག་ཉེས་འོག་རིང་མིན་ཁྲིམས་ཐོག་ནས་ཁྲིམས་བཤེར་བྱ་གཏན་འཁེལ་དོན་ལྟར་རྒྱལ་སྤྱིའི་ཚོགས་སྡེ་ཁག་གིས་ཆ་རྐྱེན་གང་ཡང་མེད་པའི་ཐོག་ནས་ཁོང་གློད་བཀྲོལ་གཏོང་དགོས་པའི་ཞུ་འབོད་ཀྱི་ལས་འགུལ་མང་དག་ཞིག་སྤེལ་ཡོད་པ་རེད།